**ПРОЕКТ**

**ЗАКОН**

**ЗА ИЗМЕНЕНИЕ И ДОПЪЛНЕНИЕ**

**НА ГРАЖДАНСКИЯ ПРОЦЕСУАЛЕН КОДЕКС**

/ Обн. ДВ. бр.59 от 20 Юли 2007г., изм. ДВ. бр.50 от 30 Май 2008г., изм. ДВ. бр.63 от 15 Юли 2008г., изм. ДВ. бр.69 от 5 Август 2008г., изм. ДВ. бр.12 от 13 Февруари 2009г., изм. ДВ. бр.19 от 13 Март 2009г., изм. ДВ. бр.32 от 28 Април 2009г., изм. ДВ. бр.42 от 5 Юни 2009г., изм. ДВ. бр.47от 23 Юни 2009г., изм. ДВ. бр.82 от 16 Октомври 2009г., изм. ДВ. бр.13 от 16 Февруари 2010г., изм. ДВ. бр.100 от 21 Декември 2010г., изм. ДВ. бр.5 от 14 Януари 2011г., изм. ДВ. бр.45 от 15 Юни 2012г., изм. и доп. ДВ. бр.49 от 29 Юни 2012г., доп. ДВ. бр.99 от 14 Декември 2012г., изм. и доп. ДВ. бр.15 от 15 Февруари 2013г., изм. ДВ. бр.66 от 26 Юли 2013г., изм. ДВ. бр.53 от 27 Юни 2014г., изм. ДВ. бр.98 от 28 Ноември 2014г., изм. и доп. ДВ. бр.50 от 3 Юли 2015г., доп. ДВ. бр.15от 23 Февруари 2016г., изм. ДВ. бр.43 от 7 Юни 2016г., изм. и доп. ДВ. бр.8 от 24 Януари 2017г., доп. ДВ. бр.13 от 7 Февруари 2017г., изм. ДВ. бр.63 от 4 Август 2017г., изм. и доп. ДВ. бр.86 от 27 Октомври 2017г., изм. ДВ. бр.96 от 1 Декември 2017г., изм. и доп. ДВ. бр.102 от 22 Декември 2017г., изм. и доп. ДВ. бр.42 от 22 Май 2018г., изм. и доп. ДВ. бр.65 от 7 Август 2018г., изм. и доп. ДВ. бр.38 от 10 Май 2019г., изм. ДВ. бр.83 от 22 Октомври 2019г., изм. ДВ. бр.98 от 13 Декември 2019г., изм. и доп. ДВ. бр.100 от 20 Декември 2019г./

§1. В чл.38 се правят следните изменения и допълнения:

1. Досегашният текст става ал.1, която се изменя така:

Съобщението се връчва на адреса, който е посочен по делото. Ако страна е посочила електронен адрес, връчването се осъществява по този начин**.** В случай на невъзможност да се връчи на посочения електронен адрес, съобщението се връчва на настоящия му адрес, а при липса на такъв - на постоянния.

2.Създава се ал.2:

“/2/В случай, че адресатът не е намерен на посочения по делото електронен адрес, както и на настоящия и постоянен адрес, съобщението може да се връчи по електронен път чрез информационна система за сигурно връчване при наличие на регистриран профил в ЕПЕП по реда на Закона за съдебната власт и Закона за електронното управление.

3.Създава се ал.3:

/3/ Лицето, което е извършило процесуално действие в електронна форма е длъжно да посочи електронен адрес за уведомяване за удостоверяване получаването на електронното изявление и за резултата от техническата проверка на извършеното действие.

§2. В чл.42 се правят следните изменения и допълнения:

1. Алинея 3 се изменя така:

“/3/ Когато съобщението не е връчено по друг начин, както и в случаите на бедствия, аварии и други непредвидими обстоятелства, съдът може да разпореди връчването да стане от служител на съда чрез телефон, електронен адрес, телекс, факс или с телеграма.”

1. Алинея 4 се редактира така:

На страната могат да се връчват съобщения и на посочен от нея електронен адрес. Денят на изпращането на съобщението се счита за деня на постъпване на съобщението в информационната система на страната, до доказване на противното. Страната следва да потвърди получаване на съобщението в 7 дневен срок от получаването му в посочената информационна система. Съобщенията се считат връчени от датата на изпращане на потвърждението от страна или от деня следващ, деня в който е изтекъл срока за потвърждение.

§3. Създават се нови ал.5 и 6:

“/5/ Връчването на актовете на съда може да се извършва чрез информационна система за сигурно връчване при наличие на регистриран профил в ЕПЕП по реда на Закона за съдебната власт. Връчването се удостоверява с копия от електронния запис за изпращането и изтеглянето на съобщението, съхранени в системата и се счита за осъществено с изтеглянето им.

/6/ В случай, че страната не е изтеглила акта в 7-дневен срок от изпращането на съобщението по реда на ал.5, съобщението се счита връчено считано от деня, следващ изтичането на седем дни от изпращане на съобщението. В случай на непредвидени или технически причини, довели до невъзможност да се изтегли съобщението, този срок може да бъде възобновен по молба на страната.

§3. Чл.44, ал.3 се изменя така:

“/3/ Връчването по електронен път се удостоверява с електронния запис за точно време на изпращането, съответно изтеглянето, съхранен в информационната система за сигурно връчване или в единния портал за електронно правосъдие”

§4. Член 45 се изменя така:

“Чл.45. Съобщението се връчва лично на адресата. Връчването на представител, както и по електронен път се смята за лично връчване.”

§5. В чл.50 се създава ал.5:

“/5/ Връчването на кредитни и финансови институции, застрахователни дружества и търговци, предоставящи комунални услуги, нотариуси и частни съдебни изпълнители се извършва само по електронен път чрез електронна идентификация, определена в Закона за съдебната власт.”

§6. Член 51 се изменя така:

1.Отменя се досегашният текст.

2.Създава се ал.1:

“/1/ Връчването на адвокат се извършва само по електронен път чрез електронна идентификация, определена в Закона за съдебната власт.”

3. Създава се ал.2:

“/2/ Не се извършва връчване за времето, посочено предварително от адвоката чрез профила в единния портал за електронно правосъдие или в системата за сигурно връчване. Този период не може да надвишава 40 дни в рамките на една календарна година.”

§7.Член 52 се изменя така:

“Връчването на държавни учреждения и общини се извършва само по електронен път.”

§8. Чл.62, ал.1 се изменя така:

“Чл.62. /1/ Последният ден на срока продължава до края на двадесет и четвъртия час. Ако трябва да се извърши действие или представи нещо в съда, срокът изтича в момента на приключване на работното време, освен ако действието или представянето е извършено по електронен път.”

 §9. В чл.127 се правят следните изменения и допълнения:

1. Алинея1, т.2 се изменя така:

 “2.името и адреса на ищеца и ответника, на техните законни представители или пълномощници, ако има такива, електронен адрес и телефонен номер на страните и техните представители или пълномощници, единния граждански номер на ищеца и номера на факса и телекса, ако има такива.”

1. Създава се нова ал.5:

“/5/ Исковата молба и писмените доказателства към нея могат да бъдат подадени в електронна форма при спазване на изискванията на гл.осемнадесета “а” от Закона за съдебната власт.”

 §10. В чл.131 се правят следните изменения и допълнения:

 1.Ал.2, т.2 се изменя така:

 “2.името и адреса на ответника, както и на неговия законен представител или пълномощник, ако има такива, както и телефонния номер и електронен адрес на ответника и неговия представител, ако притежават такива.”

§11. Чл.135, се изменя така:

1. В ал.1 се създава изречение трето: “Допустимо е провеждането на заседания, в които се използва видеоконферентна връзка с участници, които се намират на друго място.”
2. В ал.2 се създава изречение второ: “При заседание чрез видеоконферентна връзка съдът уведомява страните за условията за провеждането му.”

§12. В чл.136 се създава нова ал.3:

“/3/ В случаите по ал.1 не се допуска разглеждане на делото чрез видеоконферентна връзка, освен при съгласие на страната.”

§13. В чл.142 се правят следните изменения:

1. Алинеи 2, 3 и 4 стават съответно 3, 4 и 5.
2. Създава се ал.2:

“/2/ При провеждане на заседание чрез видеоконферентна връзка съдът удостоверява идентичността на страните и техните представители по реда, предвиден в Закона за съдебната власт.”

§14. В чл.143 се създава нова ал.4:

“/4/При провеждане на заседание чрез видеоконферентна връзка съдът следа за спазването на техническите изисквания за извършване на процесуални действия в електронна форма и начините на извършването им, предвидени в Закона за съдебната власт.”

§15. В чл.150 се правят следните допълнения:

1. В ал.1 след думата “секретаря” се добавя “името и длъжността на съдебния служител от районния съд, присъстващ на видеоконференцията”, а след думата “представители” се добавя “използването на видеоконференция за осигуряване на участието на конкретни лица”.
2. В ал.3 се създава изречение второ : “За проведената видеоконференция също се съставя протокол.”
3. Създава се ал.5:

“/5/ При наличие на техническа възможност се извършват записи на осъществените видеоконференции.”

§16. В чл.151 се правят следните допълнения:

1. В ал.2, след думата “звукозапис” се добавя “или запис на видеоконференцията”, а след думата “звукозаписа” се добавя “или записа на видеоконференцията.”
2. В ал.3 след думата “звукозапис” се добавя “или запис на видеоконференцията.”
3. В ал.4 след думата “звукозапис” се добавя “или записа на видеоконференцията.”
4. Създава се ал6:

“/6/ Записът на видеоконференцията се пази до влизането в сила на решението по делото.”

 §17. В чл.156, ал.1 накрая се добавя “както и необходимостта от провеждане на видеоконференция при осъществяване на способите за тяхното събиране”.

 §18.Създава се чл.156а:

 “Събиране на доказателства чрез видеоконференция

 Чл.156а /1/ Разпит на свидетел и обяснения на другата страна чрез използване на видеоконференция се допускат, когато тези лица пребивават в населено място извън съответния съдебен район, в който се намира съдът по делото и когато същите не са в състояние да се явят непосредствено пред съда.

 /2/ Изслушване на вещо лице чрез използване на видеоконференция се допуска, когато същото работи в населено място извън съдебния район на съда, разглеждащ делото и служебната му ангажираност или други обективни обстоятелства не му позволяват да се яви непосредствено пред съда.

 /3/ Съдът определя датата и часа на провеждане на заседанието, в което ще се използва видеоконференция след предварителна проверка на възможността за провеждането на видеоконферентна връзка с най-близкия районен съд/място за лишаване от свобода по мястото на пребиваване на другата страна, свидетеля или вещото лице.

 /4/ Свидетелите, страните и вещите лица, чиито изявления ще бъдат изслушани чрез видеоконференцията, се призовават за датата и часа на съдебното заседание, като им се указва съдът/мястото за лишаване от свобода, в които следва да се явят.

 /5/ Предварителното удостоверяване на идентичността на явилото се за участие във видеоконференцията лице се осъществява от съдебен служител от съответния съд/място за лишаване от свобода, който присъства по време на видеоконферентната връзка.

 /6/ Когато при използването на видеоконференция се налага участието на преводач или тълковник, същите следва да присъстват в съдебната зала на съда по делото, освен ако конкретните обстоятелства не налагат тяхното присъствие при изслушваното лице.”

 §19. В чл.157, след думата “доказателства” се добавя “включително чрез използване на видеоконференция”

 §20.В чл.176, ал.4 накрая се добавя “или чрез видеоконференция”.

 §21. След чл.639 се създава подразделение “допълнителна разпоредба” с нов §1:

 “Допълнителна разпоредба

 §1.По смисъла на този закон:

 1.”Видеоконференция” е комуникационна връзка чрез техническо средство за едновременно предаване на образ и звук между участници в съдебния процес.

 2.”Видеоконферентна връзка” е осъществяването на комуникационна връзка чрез техническо средство за едновременно предаване на образ и звук между участници в съдебния процес.”

 §22. В преходните и заключителни разпоредби досегашният §1 става §1а.